**Նախագիծ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**«----» «-------------------------» 2017 թվականի N---- Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 1999 ԹՎԱԿԱՆԻ ԴԵԿՏԵՄԲԵՐԻ 22-Ի N 767 ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

Հայաստանի Հանրապետության կառավարությունը **որոշում է.**

1. Հայաստանի Հանրապետության կառավարության 1999 թվականի դեկտեմբերի 22-ի «Անձը հաստատող փաստաթղթի մասին» N 767 որոշման 1-ին կետի 4-րդ ենթակետը լրացնել հետևյալ բովանդակությամբ նոր նախադասությամբ.

«Այն դեպքում, երբ օտարերկրացին Հայաստանի Հանրապետության միջազգային պայմանագրի հիման վրա Հայաստանի Հանրապետության պետական սահմանը հատել է ճամփորդության համար չնախատեսված, սակայն օտարերկրյա պետությունում վավեր անձնագրով (ներքին անձնագիր), ապա Հայաստանի Հանրապետության տարածքում վերջինիս անձը հաստատող փաստաթուղթ է համարվում նաև ներքին անձնագիրը:

2. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

Հ Ի Մ Ն Ա Վ Ո Ր Ո Ւ Մ

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2011 ԹՎԱԿԱՆԻ ՄԱՅԻՍԻ 12-Ի N 702-Ն ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ԵՎ «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 1999 ԹՎԱԿԱՆԻ ԴԵԿՏԵՄԲԵՐԻ 22-Ի N 767 ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՈՒՄՆԵՐԻ ՆԱԽԱԳԾԵՐԻ ՎԵՐԱԲԵՐՅԱԼ**

1. **Իրավական ակտի ընդունման անհրաժեշտությունը**

Հաշվի առնելով այն հանգամանքը, որ ՀՀ միջազգային պայմանագրերով հնարավոր է սահմանվեն դեպքեր, երբ օտարերկրացին ՀՀ ճամփորդի ոչ թե միջազգայնորեն ճանաչված ճամփորդական անձնագրով, այլ տվյալ երկրի տարածքում օգտագործման ենթակա և ճամփորդության համար չնախատեսված անձնագրով (ներքին անձնագիր), անհրաժեշտ է համապատասխան միջոցներ ձեռնարկել, որպեսզի տվյալ օտարերկրացին ՀՀ տարածքում առանց ճամփորդական փաստաթղթի առկայության, ևս ունենա Հայաստանի Հանրապետության քաղաքացիներին հավասար իրավունքներ, ազատություններ և պարտականություններ՝ համաձայն «Օտարերկրացիների մասին» ՀՀ օրենքի 5-րդ հոդվածի 1-ին մասի: Այդ կապակցությամբ, անհրաժեշտ է, որ ներքին անձնագիրը ՀՀ տարածքում համարվի անձը հաստատող փաստաթուղթ: Ուստիև, անհրաժեշտ է համապատասխան լրացում կատարել ՀՀ կառավարության 22.12.1999թ. «Անձը հաստատող փաստաթղթի մասին» թիվ 767 որոշման մեջ:

Բացի այդ, հաշվի առնելով այն հանգամանքը, որ ՀՀ օրենսդրության համաձայն օտարերկրացու անձնագրի մեջ սահմանապահ զորքերը կատարում են անձի ժամանման հետ կապված համապատասխան նշումներ (դրոշմեր), որոնց դեպքում որոշ երկրների ներքին անձնագրերը այդ երկրների օրենսդրության համաձայն դառնում են անվավեր (դրանց մեջ օտարերկրյա օրենսդրությամբ չնախատեսված նշումներ կատարված լինելու հիմքով), անհրաժեշտ է օրենսդրորեն սահմանել, որ միջազգային պայմանագրերի հիման վրա ներքին անձնագրով ճամփորդող օտարերկրացիների ներքին անձնագրերում սահմանապահ զորքերի կողմից որևէ նշում չի կատարվում և դրոշմ չի դրվում:

Այդ կապակցությամբ անհրաժեշտ է համապատասխան լրացումներ կատարել նաև Հայաստանի Հանրապետության կառավարության 2011 թվականի մայիսի 12-ի «Հայաստանի Հանրապետության պետական սահմանի ռեժիմ սահմանելու մասին» N 702-Ն որոշման N 3 հավելվածում:

1. **Ընթացիկ իրավիճակը և առաջարկվող կարգավորման բնույթը**

 Ներկայումս ՀՀ օրենսդրությամբ օտարերկրացիների համար անձը հաստատող փաստաթուղթ են համարվում օտարերկրյա պետության կամ միջազգային կազմակերպության կողմից տրված անձնագիրը կամ ճամփորդական փաստաթուղթը (միջազգայնորեն ճանաչված), ինչպես նաև Հայաստանի Հանրապետությունում օրինական բնակությունը հավաստող փաստաթղթերը` մշտական կացության քարտը, ժամանակավոր կացության քարտը, Հայաստանի Հանրապետության հատուկ անձնագիրը:

«Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» ՀՀ օրենքի 34-րդ հոդվածի 4-րդ մասի համաձայն՝ եթե հիմնադրման միջոցով ստեղծված իրավաբանական անձի հիմնադիրը օտարերկրյա ֆիզիկական անձ է, ապա պետական գրանցման համար, սույն հոդվածի 1-ին մասով նախատեսված փաստաթղթերից բացի, ներկայացնում է տվյալ անձի անձնագրի կամ ***անձը հաստատող այլ փաստաթղթի*** պատճենը՝ վավերացված և հայերեն թարգմանված:

«Նոտարիատի մասին» ՀՀ օրենքի 40-րդ հոդվածի 2-րդ մասի համաձայն Ֆիզիկական անձի ինքնությունը և գործունակությունը որոշվում է **անձը հաստատող փաստաթղթերով**:

Այսինքն, օտարերկրացու ներքին անձնագիրը չի կարող դիտվել որպես օտարերկրացու անձը հաստատող փաստաթուղթ: Հետևաբար, վերջինս ներքին անձնագրով ՀՀ-ում չի կարող մասնակցել քաղաքացիաիրավական հարաբերություններին, կնքել գործարք, նոտարական կարգով վավերացնել այն, հիմներ կազմակերպություն և այլն:

Առաջարկվում է նախագծով նախատեսել, որ այն դեպքում, երբ օտարերկրացին Հայաստանի Հանրապետության միջազգային պայմանագրի հիման վրա Հայաստանի Հանրապետության պետական սահմանը հատել է ճամփորդության համար չնախատեսված, սակայն օտարերկրյա պետությունում վավեր անձնագրով (ներքին անձնագիր), ապա Հայաստանի Հանրապետության տարածքում վերջինիս անձը հաստատող փաստաթուղթ համարվի նաև ներքին անձնագիրը:

**3. Իրավական ակտի ընդունման դեպքում ակնկալվող արդյունքը**

Որոշումների ընդունման արդյունքում այն օտարերկրացին, որը միջազգային պայմանագրի հիման վրա ՀՀ մուտք է գործել ներքին անձնագրով կկարողանա քաղաքացիաիրավական հարաբերություններում հանդես գալ այդ անձնագրով, օրինակ՝ կնքելու գործարքներ, գրանցելու իրավաբանական անձ, և այլն: Բացի այդ, ՀՀ օրենսդրությամբ սահմանապահ զորքերի կողմից օտարերկրացիների անձնագրերում նշումներ կատարելու պահանջը չի հանգեցնի օտարերկրացու ներքին անձնագրի անվավերության, քանի որ ներքին անձնագրերում նշումներ չեն կատարվի:

**ՏԵՂԵԿԱՆՔ**

**«Հայաստանի Հանրապետության կառավարության 2011 թվականի մայիսի 12-ի N 702-ն որոշման մեջ լրացում կատարելու մասին»** **և «Հայաստանի Հանրապետության կառավարության 1999 թվականի դեկտեմբերի 22-ի N 767 որոշման մեջ լրացում կատարելու մասին» Հայաստանի Հանրապետության կառավարության որոշումների ընդունման կապակցությամբ այլ իրավական ակտերի ընդունման անհրաժեշտության մասին**

«Հայաստանի Հանրապետության կառավարության 2011 թվականի մայիսի 12-ի N 702-ն որոշման մեջ լրացում կատարելու մասին» և «Հայաստանի Հանրապետության կառավարության 1999 թվականի դեկտեմբերի 22-ի N 767 որոշման մեջ լրացում կատարելու մասին» Հայաստանի Հանրապետության կառավարության որոշումների ընդունման կապակցությամբ այլ իրավական ակտերի ընդունման անհրաժեշտությունը բացակայում է:

**ՏԵՂԵԿԱՆՔ**

**«Հայաստանի Հանրապետության կառավարության 2011 թվականի մայիսի 12-ի N 702-ն որոշման մեջ լրացում կատարելու մասին»** **և «Հայաստանի Հանրապետության կառավարության 1999 թվականի դեկտեմբերի 22-ի N 767 որոշման մեջ լրացում կատարելու մասին» Հայաստանի Հանրապետության կառավարության որոշումների ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման մասին**

«Հայաստանի Հանրապետության կառավարության 2011 թվականի մայիսի 12-ի N 702-ն որոշման մեջ լրացում կատարելու մասին» և «Հայաստանի Հանրապետության կառավարության 1999 թվականի դեկտեմբերի 22-ի N 767 որոշման մեջ լրացում կատարելու մասին» Հայաստանի Հանրապետության կառավարության որոշումների ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի նախատեսվում: